**Z A P I S N I K**

**SA 30. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 25. svibnja 2016.

30. sjednica Gradskog vijeća Grada Ivanić-Grada održana je dana 25. svibnja 2016. godine s početkom u 16.00 sati u Spomen domu Alojz Vulinec, Vulinčeva 30, Ivanić-Grad.

Bolješke vodi Sanja Mladiček – tajnica-referentica

Prisutni članovi Gradskog vijeća:

Gordana Kanić, Željko Pongrac, Tomislav Cuvaj, Sanja Mahovlić Vučinić, Maja Holub Injić, Igor Cepetić, Ivica Levar, Ivica Mračić, Milica Piličić, Željko Brezovečki, Ilija Krištić, Tomislav Kunovec, Krešimir Malec, Marin Laškarin, Drago Dianek, Stjepan Klak

Odsutan: Borislav Kovačić

Ostali prisutni:

1. Javor Bojan Leš – Gradonačelnik Grada Ivanić-Grada,
2. Milivoj Maršić – pročelnik Upravnog odjela za financije, gospodarstvo, komunalne djelatnosti i prostorno planiranje,
3. Tihana Vuković Počuč - privremena pročelnica Upravnog odjela za lokalnu samoupravu, pravne poslove i društvene djelatnosti
4. Tomislav Abramović - komunalni redar
5. Igor Mužina - tajnik Gradske zajednice športskih udruga Ivanić-Grada
6. Ivana Bajt - ravnateljica Gradskog društva Crveni križ Ivanić-Grad
7. Dario Kezerić- zapovjednik Vatrogasne postrojbe Ivanić-Grad
8. Radojka Šporer - direktorica Obiteljskog radija Ivanić-Grad
9. Mario Mikulić, direktor Komunalnog centra Ivanić-Grad, d.o.o.
10. Sanja Radošević - direktorica društva Ivakop d.o.o.
11. Darko Rupčić - direktor Ivaplin d.o.o.
12. Pero Krnjajić – predstavnik srpske nacionalne manjine
13. Sabina Curi - predstavnica albanske manjine
14. Obiteljski radio Ivanić d.o.o.
15. TV Jabuka

Predsjednik Gradskog vijeća g. Pongrac – otvorio je sjednicu te konstatirao da je sjednici, od ukupno 17 trenutno prisutno 13 vijećnika što predstavlja većinu članova Gradskog vijeća, postoji kvorum te se mogu donositi pravovaljane odluke.

Prelazi se na usvajanje Dnevnog reda Gradskog vijeća.

Prije pristupanja glasovanju konstatirano je da je na sjednici trenutno prisutno 13 vijećnika.

Gradsko vijeće jednoglasno je usvojilo sljedeći

**D N E V N I R E D**

1. Aktualni sat,
2. Razmatranje Financijskog izvješća i Izvješća o radu Gradske zajednice športskih udruga Ivanić-Grada za 2015. godinu i donošenje Zaključka o prihvaćanju istog,
3. Razmatranje Financijskog izvješća i Izvješća o radu Gradskog društva Crveni križ Ivanić-Grad za 2015. godinu i donošenje Zaključka o prihvaćanju istog
4. Razmatranje Financijskog izvješća i Izvješća o radu Vatrogasne postrojbe Ivanić-Grad za 2015. godinu i donošenje Zaključka o prihvaćanju istog,
5. Razmatranje Financijskog izvješća i Izvješća o poslovanju trgovačkog društva Komunalni centar Ivanić-Grad d.o.o. za 2015. godinu i donošenje Zaključka o prihvaćanju istog,
6. Razmatranje Financijskog izvješća i Izvješća o radu trgovačkog društva Obiteljski radio Ivanić-Grad d.o.o. za 2015. godinu i donošenje Zaključka o prihvaćanju istog,
7. Razmatranje prijedloga i donošenje Odluke o dodjeli javnih priznanja Grada Ivanić- Grada,
8. Razmatranje prijedloga i donošenje:

a) Odluke o izmjenama i dopunama Odluke o raspoređivanju sredstava iz Proračuna Grada Ivanić-Grada za 2015. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada,

b) Odluke o raspoređivanju sredstava iz Proračuna Grada Ivanić-Grada za 2016. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada,

 8. Razmatranje prijedloga i donošenje:

a) Odluke o odobravanju financiranja i pokretanju izgradnje građevine infrastrukturne namjene – Pješačke staze u Šumećanima

b) Odluke o odobravanju financiranja i pokretanju izgradnje građevine infrastrukturne namjene – Pješačke staze u Cagincu

c) Odluke o odobravanju financiranja i pokretanju izgradnje nogometnog igrališta s tribinama i pratećim sadržajima,

9. Informacija o postupku formiranja jedinstvenog javnog isporučitelja vodne usluge, odnosno udruživanje postojećih trgovačkih društava obuhvaćenih projektom „Regionalni vodoopskrbni sustav Zagrebačke županije – Zagreb istok”,

10. Razmatranje prijedloga i donošenje Zaključka o utvrđivanju pravila rada i postupanja članova Gradskog vijeća Grada Ivanić-Grada, Općinskog vijeća Općine Križ i Općinskog vijeća Općine Kloštar Ivanić,

 11. Razno.

Rad prema utvrđenom Dnevnom redu.

0. TOČKA

G. Željko Brezovečki –1. U zadnje vrijeme učestali su napadi i pritužbe na rad Grada, gradonačelnika i sve ovo što se dešavalo u ovom periodu u Gradu i to putem facebooka, putem raznih novina, i čak dolaze na kućne adrese nekakvi čudni dopisi. Tu predvodi g. Malec sa HNS-om, a i SDP je već iza njih. Nije mu jasno da se želi građane Ivanić-Grada obmanjivati sa nekakvim stvarima prije svega koje nisu točne. Želi napomenuti da građani nisu senilni i da prilikom preuzimanja vlati je bilo 13,5 milijuna kuna duga u Ivaplinu, gradski proračun je bio za 2 milijuna, Komunalni centar 2,5 milijuna, Ivakop tj. prema Kapitelu dug je bio 9,5 milijuna i kada samo to ukupno zbroji 27,5 milijuna je ostalo novaca koji je morala ova vlast riješiti na način da se ne ostane bez plina i da Grad može funkcionirati. Postavlja pitanje da gradonačelnik objasni svima još jedan puta, jer smatra da građani Ivanić-Grada itekako znaju što se zateklo i u kakvim stvarima se bilo, a ovih dana može se vidjeti da grad je sve ljepši i ljepši, da se grad uređuje, da se grade mostovi i mnoge stvari, pa postavlja pitanje Gradonačelniku Grada Ivanić-Grada što u ovom njegovom mandatu se bude još izgradilo, što namjerava u slijedećem mandatu da se napravi da Ivanić-Grad postane grad kakav je primjeren i kako bi svi građani željeli da je. 2. Pitanje se odnosi na nagađanja pojedinih ljudi, djelatnika iz Naftalana, g. Pero, inače doktor u Naftalanu, javno se oglasio putem radija da grad Ivanić-Grad i njihovi građani piju neispravnu vodu, vodu koja nije za piće, a da voda dolazi sa smetlišta sa Jakuševca. Navodi da se osobno potrudio i postaviti će pitanje Gradonačelniku da odgovori kakvu se to vodu pije, da li je to stvarno tako ili je ta voda koja dolazi već deset godina piju i građani Zagreba i Dugog Sela i svi oni ostali, a tek tada se preuzima u našem gradu i za ovu prigodu uzeo je tri izvješća – ispitno izvješće koje niti jedno nije starije od mjesec dana, te će zamoliti kolege iz SDP-a da ponesu svojem predsjedniku SDP-a pa da mu podastre, a Gradonačelnika moli da iscrpno kaže što se pije, od kuda se vodu pije i kakvu se vodu napokon dobilo u Ivanić-Grad. 3. Pitanje postavlja Gradonačelniku kada će krenuti gradnja nogostupa u Cagincu, tj. kada će krenuti izgradnja tog nogostupa, a onda iza toga Šumećani i sve dalje što je predviđeno, tj. ono što je Gradonačelnik i obećao da će se u ovom mandatu i napraviti. 4. Pitanje odnosi se na Ulicu Ivana Šveara, ona je prekrasno napravljena, čak i sa lijeve strane je novi nogostup, međutim kada se uđe na sam ćošak te ulice gdje je tabla gdje piše smjer prema Veterinarskoj stanici, slijedećih 100 metara nema nogostupa niti sa lijeve niti sa desne strane, pa pita kada će se uspjeti i da li će se uspjeti i tih 100 m riješiti? 5. pitanje navodi da se odnosi na pitanje koje je postavio prije tri-četiri mjeseca, radilo se o odvodnji, a bilo je upućeno s problemima nakon kiše. Prije dva dana ponovno je padala jaka kiša i ponovljeni su problemi u Kolodvorskoj ulici, a odnosi se na STSI koji se nalazi u toj ulici. Pošto je tamo preko 5000 m² betona, sva oborinska voda se slijeva u privatna dvorišta i ljudi su nezadovoljni jer svako malo su potopljeni, a STSI se pripojio na odvodnju Grada, pa se mora nešto tamo riješiti, te bi predložio da se tamo nešto sanira i poduzme. Odgovor na postavljeno pitanje navodi da nije dobio već skoro dva mjeseca što će se napraviti i što je predviđeno za rješavanje problema ljudima koji se nalaze u Kolodvorskoj ulici, a graniče sa tvrtkom STSI.

Gradonačelnik – vezano na prvo pitanje navodi da je poprilično opširno i smatra da ne bi trebalo sada ovdje uzurpirati toliko vremena i nabrajati sve projekte koji slijede i u kratkom i u dužem roku. Navodi da može shvatiti određene primjedbe g. Brezovečkog na neka pisanja po facebooku, ali pravo je svakog čovjeka da piše što želi, da se izjašnjava i izražava svoje mišljenje i misli da je uopće bespotrebno na to se obazirati. Svi gradski projekti koji su zacrtani, koji su u proračunu, definitivno idu, uređivat će se i šetnica i gradski trgovi, ide i uređenje nogostupa Caginec i nogostupa Šumećani, ide igralište s umjetnom travom na Zelenjaku i tribine, svi ti natječaji su u tijeku, slijedi natječaj za sportsku dvoranu u Posavskim Bregima i to su veći, krucijalni projekti, također idu i oni projekti koji nisu građevinski projekti, odnose se na neke druge djelatnosti, otvoren je Muzej, Visoka škola je osnovana. Napominje da je dekan danas bio na Radio Ivaniću i pokušao ljudima objasniti što se radi, i vjeruje da će biti još prilike sasvim sigurno, vidi da se polako ulazi u kampanju iako je još godinu dana do izbora, o svim projektima govoriti. Izražava svoje zadovoljstvo da projekti idu svojim tokom, a na neki način saniranje nekih gradskih tvrtki ide svojim tijekom, a da ima nekakvih situacija koje su pomalo neželjene i možda i neugodne, npr. Dječji vrtić i neke situacije koje su sada opet iskrsnule, ali to je vjerojatno plod razdoblja koje slijedi i o čemu će biti prilike govoriti i razgovarati. Grad dobro stoji, slaže se da je lijep i uređen i zahvaljuje djelatnicima Komunalnog centra na trudu koji ulažu u uređenje grada i siguran je da će biti i sve ljepši. Na ostale komentare smatra da se ne treba obazirati, a naročito ne na sjednici Gradskog vijeća. Vezano za kvalitetu vode, vijećnik je tu prozvao g. Vržogića, navodi da osobno nije vidio taj njegov dopis, i može samo reći da voda koju grad dobiva i na koju se spojio je sasvim sigurno kvalitetna, voda je vrhunske kvalitete i to nije upitno, a da problema u funkcioniranju sustava sada ima, to zna da ima, navodi da je danas bio na županijskoj skupštini i par riječi progovorio i tamo sa direktorom, pojavile su se određene nečistoće u smislu grana i nekakvih dijelova koje su začepile pumpe, pa su doslovce pumpe morale stati, pa su se čistile i sada se opet puštaju u promet, što treba razumjeti s obzirom da se radi o 25 km novih cijevi i jedan period vremena će sigurno proći dok se to ne zaustavi i da to teče glatko bez ikakvih problema, ali uvjeravaju ljudi koji se bave tehničkim stvarima da je to potpuno normalno, tako da i u ovoj situaciji Grad ima vlastito vodocrpilište koje je još uvijek u funkciji i radi kao i priključak na zagrebački vodovod koji isto radi, a misli da je to sve samo ne političko pitanje, da je pitanje vode prvenstveno iznad politike, da je ono u interesu svih građana i da oko toga uopće ne treba razbijati glavu tko je više tome pridonio, svi su pridonijeli, a za sve građane je bitno da imaju kvalitetnu i dobru opskrbu vodom i za njega to uopće nije političko pitanje. Što se tiče nogostupa u Cagincu navodi da je danas popisan ugovor u sufinanciranju u Ministarstvu regionalnog razvoja, za taj projekt Grad je dobio za sufinanciranje iznos od 300.000,00 kn, sama natječajna dokumentacija i odabir izvođača su u tijeku i on će ići, kao i svi ostali projekti i drago mu je da se uspjelo osigurati dodatna sredstva kroz sufinanciranje. Što se tiče ulice Ivana Šveara navodi da zna da na tom djelu nema nogostupa i da bi bilo dobro da ga ima, a i to nije jedino mjesto u gradu gdje nema nogostupa, niz je takvih lokacija, te navodi da će biti uvršteno u planove za izradu. U ovom momentu sasvim sigurno može reći da u ovoj godini nije u planu, a vjeruje da u godina koje slijede da će i taj dio nogostupa doći na red. Što se tiče odvodnje u Kolodvorskoj ulici misli da je to stvarno stručno pitanje, trenutno nema direktora Odvodnje, te predlaže da vijećnik dobije iscrpan, konkretan odgovor s jasnom naznakom u čemu je problem u pisanom obliku.

g. Ilija Krištić – na pitanja vezana uz odvodnju moli pisani odgovor obzirom da nema direktora g. Broza. Postavlja pitanje direktoru Vodoopskrbe i odvodnje Ivanić-Grad – koju vodu građani sada piju, kakva je kvaliteta vode, te traži da se na stranice poduzeća Vodoopskrba i odvodnja stavi analiza vode koju dobivamo i isto tako analiza vode koja je trenutno. Znači onu koju će grad dobiti iz Petruševca i Zagreba kada bude u cjevovodu, kada bude u funkciji distribucije i onu koju sada imamo, pa onda će se moći vidjeti koje su kvalitete vode. Poznato je da ispitivanje radi Zavod za javno zdravstvo i onda će se znati kave su kvalitete te vode. Drugo pitanje vezano je na isti vodovod i na sve ostalo, obzirom da će Grad uskoro biti priključen ili možda već je ali ne u punoj funkciji, obzirom da vjerojatno ispitivanja nisu dobro vršena ili ispiranje cjevovoda nije dobro izvršeno pa se tako nešto pojavilo u pumpama, svašta se događa kod izgradnje i kod investicija, pitanje je na politiku cijene vode. Obzirom da je cijena vode koju isporučuje Grad Zagreb, da li je ona već dogovorena sa Holdingom i da li će to ići odmah na uštrb potrošača građana ili će ići na uštrb Vodoopskrbe i odvodnje što smatra da je nemoguće. Treće pitanje – navodi da je prije godinu dana nakon svakih kiša postavljao pitanje polaganja asfalta u Šiftarovoj ulici. Nije se reagiralo. Garantni rok izvođača radova je istekao. Šiftarova nakon svake kiše postaje pliće jezero, odnosno svi šahtovi za odvodnju se nalaze na višoj elevaciji od dijela ceste, te ostaju plohe pokrivene vodom opasne za promet. Na koji način to riješiti sada kada se nije uspjelo izvođača radova natjerati da u garantnom roku postavi nivo šahtova niže kako bi i odvodnja mogla funkcionirati.

Gradonačelnik – navodi da će vijećnik na prva dva pitanja dobiti odgovor u pisanom obliku kako je i tražio. Vezano na cijenu vode navodi da ne bi trebala znatnije odskakati od sadašnje cijene, ono čime se vode je zadnja cijena vode koju je dobilo Dugo Selo koje je identično cijeni vode koja je i danas u Ivanić-Gradu, tu bi moglo biti malo natezanja sa Gradom Zagrebom ali ne vidi razloga zašto bi dobili višu cijenu u odnosu na onu što po zadnjim reakcijama ima Dugo Selo i smatra da znatnijih promjena u cijeni vode neće biti, a ako će biti bit će vjerojatno minimalne, a sada slijedi vrijeme u kojem će se to saznati. Što se tiče asfaltiranja Šiftarove ulice, navodi da je reagirano, i rađeni su određeni radovi na toj cesti, rađene su i korekcije. Radilo se određene zahvate vezano upravo na odvodnju i čišćenju kanala, ono što se moglo. Kakve su cijevi postavljene od početka postavljene su, problem je sigurno u gabaritima tih cijevi i za to navodi daje nemoguće nešto drugo napraviti obzirom da je tako bilo u samom planu kada se radilo, a vezano na samo dizanje šahtova navodi da mora provjeriti sa službama jer zna da se upozoravalo Kapitel i zna da je nešto i rađeno, a točno što je napravljeno isto će dostaviti u pisanom obliku, zatražiti će od osoba u Gradu koje se bave baš tim dijelom posla da to pisano dostave.

g. Krešimir Malec - postavlja pitanja Gradonačelniku. 1. Nekoliko građana mu se obratilo vezano za rješavanje njihovih problema, a koji su vezani uz vodnu naknadu i komunalnu naknadu, odnosno način rješavanja, odnosno ophođenje Gradske uprave, organizacije rada Gradske uprave. Naime, dalje od pulta na ulazu se ne može. Znači gradske službe, pročelnici su ljudi do kojih je vrlo teško doći. Ima tu pitanja, pojašnjavanja s obzirom da je došlo do razlike u obračunima i dolazi se tamo, dolazi se na taj pult, postoji neki obrazac, postoje, svaka čast tim mladim ljudima i to su obrazovani ljudi, ali koji ne barataju tom problematikom i tu cijela priča staje i koliko se može u jednu, dvije rečenice objasniti svoj problem i onda netko rješava te njihove probleme. Misli da nije primjeren način komunikacije sa građanima, podsjeća da su oni između ostaloga i porezni obveznici i uplaćuju u gradski proračun, siguran je da treba mijenjati tu praksu kako bi neposredni kontakt sa građanima uveli i kako bi mogli riješiti probleme. Da li su svi njihovi upiti i nezadovoljstvo opravdani, vjerojatno nisu, ali postoji i mjesto i način da im se to kaže, te apelira na drugačiji način ophođenja da sugrađanima. 2. pitanje odnosi se na gradski park, navodi da je u nekoliko navrata postavljao to pitanje, imao je prilike vidjeti da je počela obnova gradskog parka u Ivanić-Gradu, međutim postavlja pitanje tko je odgovorna osoba, tko projektira, a tko određuje koja sadnica se sadi. Ukoliko je istina što je čuo, umjesto sekvoje je posađena breza. Da li se tu rukovodilo cijenom, ako ništa drugo alergen je. Navodi da je tu informaciju čuo i ne tvrdi da je istinita, moli odgovor. Isto tako, obzirom da je određen dio drveća odstranjen, kuda je to drvo isporučeno, da li je donirano, ako je kome je donirano, postoje li dokumenti kome je to donirano, a ako je prodano po kojoj cijeni je prodano, jer isto je imao za čuti da određeni dijelovi grada su imali privilegiju pa su dobili to drvo za ogrjev, ne zna po kojim kriterijima, a gradonačelnik vrlo vjerojatno to zna. 3. pitanje se odnosi na križanje kod Lidla, odnosno 65. Bataljuna prema Donjem Šarampovu, prije neki dan, kako su mu mještani Donjeg Šarampova rekli, bilo je desetak prometnih nesreća na tom križanju. Obzirom da su učestale prometne nesreće apelira da u jednom radnom sastanku sa predstavnicima Policijske postaje u Ivanić-Gradu da se poduzmu neke mjere, križanje je veliko, pješački je prijelaz, često se događaju prometne nesreće, znači potrebno je nešto izregulirati ili iskontrolirati. Predlaže da se nešto učini po tom pitanju. 4. pitanje se odnosi na plakate po kandelaberima. Još uvijek je prilika, danas je 25. svibnja, vidjeti na mnogo mjesta u Ivanić-Gradu po stupovima javne rasvjete, plakate još od predsjedničke i parlamentarne kampanje, itd. Tko je zadužen, da li Komunalni centar očistiti, da li stranke koje su to lijepile, ali misli da nije primjereno, i gradonačelnik je naglasio da se grad uljepšava, i ovo nije na sliku i priliku lijepo uređenog grada. Na 5. pitanje moli pisani odgovor, obzirom da je završila treća godina mandata, u četvrtoj godini su, u posljednje tri godine koliko je novoosnovanih tvrtki na području Grada Ivanić-Grada, koliko je novozaposlenih u tim tvrtkama.

Gradonačelnik – zahvaljuje na svim postavljenim pitanjima, pokušat će odgovoriti na neke osobno na neke možda i netko od službenika, misli da neće imati ništa protiv, na prvo pitanje oko organizacije rada s obzirom da je tu i pročelnik koji je odgovoran direktno za taj dio priče će njemu prepustiti odgovor, a koliko zna rješavaju se sva ta stanja i nema nekakvih značajnih problema. Što se tiče gradskog parka i sadnje drveća tu je direktor Komunalnog centra koji je upravo rukovodio cijelim tim poslom pa će taj odgovor prepustiti njemu, biti će iscrpniji i točniji nego da ga om sada prenaša. Što se tiče semafora nema problema da se ne kontaktira i ne vidi o čemu se radi ako semafor sada u zadnje vrijeme ne radi a do sada je radio, ili o čemu se radi. Navodi da može iz vlastitog iskustva reći, ukoliko se skreće iz Majdekove lijevo prema benzinskoj, istovremeno kada je zeleno za taj smjer zeleno je i za promet iz suprotne strane koji prolazi ravno i tu vjerojatno ukoliko se nije pažljivo i ne gleda se ispred sebe može se doći u opasnu situaciju, ali takvih semafora je puno koji imaju na takav način riješenu regulaciju, ali može se pitati da li je moguće nešto napraviti drugačije i bolje. Što se tiče plakata, a baš u Majdekovoj je lijepo vidljiv plakat HNS-a, treba vidjeti tko je odgovoran za to i tko je dužan da to skine. Što se tiče novoosnovanih tvrtki vijećnik će odgovor dobiti u pisanom obliku s time da će se potruditi da mu službe daju i krvnu sliku apsolutno svih tih eventualnih tvrtki, kako posluju, u kojem smislu opterećuju proračun, u kojem smislu ne, da li sada posluju pozitivno, kako su poslovale prije, čisto da se vidi da li je to novo zapošljavanje zapravo pridonijelo boljem poslovanju tvrtki, znači da su tvrtke danas rentabilnije nego što su bile prije, pa možda i danas ako i ima koji zaposleni više zapravo tvrtke rade bolje nego prije. Vijećnik će dobiti u potpunosti odgovor, broj zaposlenih, koliko je zaposlenih, sve što je vijećnik nabrojao i tražio.

g. Milivoj Maršić - u vezi prvog pitanja o rješavanju problema stranaka navodi da mora reći da to jednostavno nije točno da se stranke ne primaju, moli ime i prezime svakog tko je bio na bilo koji način dolje zadržan pa nije riješio svoj problem. Sjedi neposredno do sobe gdje radi osoba koja rješava ta rješenja i te probleme, prema tome dnevno dolazi, kako koji dan, dvadeset do trideset stranaka. U jednom trenutku u jednom danu je bilo dolje se skupilo nekih 5-6 ljudi i ona se spustila dolje i onda je s njima razgovarala da vidi da li neke stvari može riješiti odmah ili da uzme pismenu primjedbu pa da se odgovori pismeno. To se prekinulo jer je teško bez podataka i bez kompjutera to rješavati, tako da stranke redovno gore dolaze, i ako netko, volio bi ime i prezime tko nije bio obrađen i primljen. Svaka primjedba se uzme u obzir, riješi se odmah, dobije pismeni odgovor, prema tome ne vidi tu da je bilo kad bilo nekih problema, a da ima dolje određenih obrazaca koje onaj tko želi, jer nekad ljudi moraju pričekati, ako ih ima više ne može se sa skučenim prostorom odmah riješiti, može zapisati šta želi pa će biti obaviješten. Odgovor svi dobiju. Tako da, misli, da stvarno ne stoji ta primjedba.

g. Mario Mikulić – što se tiče obnavljanja gradskog Parka i u emisiji „Na Žeravici“ je također obrazlagao da se dio Parka obnavljao, znači ne u potpunosti jer za to nisu stečeni svi preduvjeti. Po projektnom rješenju g. arhitekta tada Kiša, to je negdje iz 90.-tih, budući se parkovne staze ne poklapaju sa današnjim izvedenim stanjem na terenu, a g. Bublić također te struke, s njim je održao tri radna sastanka, pri čemu su na mjestima postojećih stabala zasadili ista takva stabla i nešto ukrasnog grmlja prema Privrednoj banci da se zakloni taj pogled, i još jedno drvo, Judino drvo, koje nije bilo u projektu ali kao takvo je simbolično značenje i posađeno je na tom mjestu gdje je posađeno, a da je umjesto breze posađena sekvoja navodi da ne može sto posto tvrditi da je to baš tome tako i da je breza alergen. Grad je pun breze koje Komunalni centar učestalo i ruši budući da ima dosta kratak vijek trajanja, oko 25 godina, i ugrožava sigurnost građana, brzo se razbolijeva i nije dugoročno. Sve se radilo po nekakvim zakonskim propisima i normama, ne može reći da je nešta drugačije rađeno. Radilo se sa onoliko novaca koliko se je imalo, znači nije se podsadio cijeli Park, ali ovo je neka prva faza. U daljnjoj fazi, s obzirom na raspored staza i infrastruktura koja postoji u Parku planira se za slijedeću godinu posaditi još budući da u Parku još ima bolesnog drveća i treba ga riješiti jer je trulo i ugrožava, opasno je za zdravlje i život prolaznika. Što se tiče drveća koja se ruše na području Grada, moglo se vidjeti u Ulici ruža zadnje što se rušilo su tri trula bora, tri trule velike breze, to drvo uglavnom, po preporuci i u nekoj komunikaciji odvezeno je dosta toga i u romsko naselje, a veći dio tog drveta vozi se na Posavske Brege na stočni sajam gdje se kontrolirano spaljuje uz pomoć DVD-a Posavski Bregi, sa njima se rješava jer treba biti pod kontrolom spaljivano, i relativno je mala korist od tog drveta, ali tko god se javi ili u Gradsku upravu ili u Komunalni centar baš da se vidi da je nešto zdravo za ogrjev vrlo rado će dodijeliti da si smanje troškove odvoza na tu deponiju.

g. Krešimir Malec – vezano na peto pitanje, navodi da ili nije bio dovoljno jasan ili ga je Gradonačelnik krivo razumio, te napominje da je govorio o novim poduzetnicima u Ivanić-Gradu, ne o novoosnovanim gradskim tvrtkama, to nisu poduzetnici, nego o novootvorenim firmama koje su otvorili novi poduzetnici i koliko su ti, ako jesu, koliko su zaposlili ljudi. Ovo oko novoosnovanih tvrtki u vlasništvu Grada već se zna, stara je priča, ovo je jedno sasvim novo pitanje.

Predsjednik Gradskog vijeća- vijećnik će dobiti pisani odgovor kako je i zatražio.

g. Igor Cepetić – postavlja tri pitanja Gradonačelniku. 1. Pitanje vezano je za uklanjanje arhitektonskih barijera. Prije dviej godine to je bilo čak maknuto kao stavka iz proračuna, na što je reagirao ali je odgovoreno da nema potrebe da će isto ići pod rekonstrukciju ulica i da će se to uklanjati. Vidi da se sada na Omladinskoj to uklanja, stavka je u proračunu, podržava uklanjanje, samo ga zanima obzirom da je to županijska cesta da li i Županija nešto sufinancira ili je sve samo gradski projekat? 2. Pitanje je vezano za novoizabranog direktora tvrtke Ivaplin, ne zna da li je točna informacija da on još uvijek nema potpisan ugovor o radu a izabran je još prije dosta vremena pa ga zanima gdje je to zapelo ako je ta informacija točna. 3. Pitanje je vezano uz Proračun i potencijalni rebalans Proračuna, obzirom da je na prošloj sjednici usvojena Odluka da se ide u investiciju vezano za šetnicu gdje Hrvatske vode sufinanciraju oko 50 % iznosa, a bilo je predviđeno da to Grad financira iz kreditnog zaduženja u iznosu od 3,5 milijuna kuna, znači tu se oslobodilo nekih 2 milijuna kuna, danas je tema rasprave i nogostup u Šimećanima, u Proračunu je predviđeno 3,3 milijuna kuna, investicija će biti 3 milijuna, znači oslobađaju se neka sredstva iz kreditnog zaduženja te ga zanima da li će se drugačije utrošiti, ali ako će se i utrošiti mora biti neki rebalans proračuna da bi se to moglo drugačije planirati. Ujedno navodi da je g. Krištić već spomenuo nije izvorište vode Jakuševec nego je Petruševac, samo ispravak g. Brezovečkom.

Gradonačelnik – sve arhitektonske barijere u gradu koje se sada rade izvodi ih Komunalni centar i isključivo je gradski projekt i ide iz sredstava Grada. Direktor Ivaplina potpisao je ugovor, ima ugovor, čovjek normalno radi i bori se sa svojim brigama i problemima, biti će prilike da ga upoznaju, to je nova osoba na tom mjestu, siguran je da mu nije lako, čuo je i da je jučer bilo puno žučnih rasprava i u Kloštru na njihovom vijeću. Skupština društva stoji iza njega, podupire ga u radu i nada se s obzirom da ljudi koji nešto znaju o plinu i plinskom biznisu znaju da su turbulentna vremena i da mu sasvim sigurno neće biti lako. Ima još tih dugova,nije riješen predstečaj, treba se još uvijek prihodovati da bi vratili te stare dugove, a vremena su teška. Navodi da nije shvatio treće pitanje, vijećnika zanima da li će biti rebalans, biti će rebalans, biti će vrlo brzo, biti će vjerojatno već na slijedećoj samostalnoj sjednici između 15. i 20. 6. Usklađivat će se svi iznosi vezano za ono što je Proračunu, mora reći da će biti negdje većih negdje manjih odstupanja, ovisno o provednim javnim natječajima, a obzirom da u fazi planiranja, kada se planiralo u studenom prošle godine, za neke projekte još nisu bile ni građevinske dozvole, nije se točno znao obim projekta te iznosi u Proračunu sigurno neće odgovarati. Vijećnik je spomenuo par pozitivnih stvari koje su napravljene gdje je nešto novaca ostalo, ali koliko je čuo i sada ima cifri gdje će faliti novaca, zna da su obuhvati projekata na kraju ispali veći gdje će neki milijunčić nedostajati, ali iz njegove sadašnje perspektive, kada prođu svi natječaji, npr. sportska dvorana koja će biti možda tek kroz mjesec dana poznat točni iznos koštanja cijene, tih tehničkih rebalansa će biti, biti će usklađivanja po izvorima prihoda i rashoda, ali to će se rješavati na svakoj sjednici, naprosto će se malo češće sastajati i to će posložiti prema onome što donese javna nabava za svaki pojedini projekt.

Gđa. Maja Holub Injić – navodi da ima dva pitanja grupe građana – pregledom Službenih glasnika primijećeno je da se često ugovaraju poslovi s nekim tvrtkama van područja Grada, pa ih zanima zašto te poslove ne dobivaju domaće tvrtke. Moli da se dostavi promet za 2014. i 2015. godinu sa tvrtkama T&MC i FIM inžinjering. Slijedeće, moli da se dostavi promet sa tvrtkom Transept studio, obzirom da je gradski vijećnik obiteljski povezan sa vlasnicom tvrtke. To je što se tiče grupe građana, a ima još jedno pitanje – gradska Razvojna agencija na kojim trenutno projektima radi, može biti u pisanom obliku. Zadnje pitanje na koje je potaknuta od strane vijećnika Brezovečkog i Gradonačelnika, ide četvrta godina kako je preuzeta vlast te je zanima koje su projekte od početka do same realizacije izveli u tom proteklom razdoblju, a da se nije preuzelo od bivše vlasti.

Gradonačelnik – manje-više na sva ta pitanja može u pisanom obliku dobiti odgovore, što se tiče svih ugovora sa svim tvrtkama, misli da su svi javno objavljeni, i iznosi, svi ugovori koji su s bilo kime napravljeni stoje na stranici Grada može se apsolutno sve naći, nema nikakvih tajni. Po svim ugovorima je proveden postupak nabave, javne nabave, bagatelne nabave, na način kako to određuje Zakon i nema razloga da ih vijećnici ne dobiju. Što se tiče pitanja vezano na pobrojavanje projekata to bi trebalo odraditi u pisanom obliku, da ih se pobroji sve koji su od početka do kraja i oni koji su zatečeni u kojem obliku su zatečeni, da li je bilo samo točkica na papiru ili je bila gotova građevinska dozvola pa je napravljeno nešto do kraja tako da se zna točno za svaki projekt od početka do kraja što je napravljeno. Odgovor na pitanje vezano za Razvojnu agenciju također će biti u pisanom obliku, direktor će dostaviti točno što i kako radi.

g. Stjepan Klak – Navodi da je Županija proglasila elementarnu nepogodu od mraza, zanima ga da li Grad što čini kako bi izvršio procjenu te štete na području Grada Ivanić-Grada. Poznato je da su štete velike, najviše su na voćnjacima i vinogradima, ali ima ih i na drugim kulturama. Da li je znači što poduzeto da se izvrši procjena štete jer je poznato da su zatražena sredstva od EU kao pomoć, pa bi bilo dobro da Grad Ivanić-Grad ima izvršenu tu dokumentaciju, nekakvu procjenu. Drugo pitanje, navodi da su od pretprošle sjednice ostale obveze da mu se pismeno odgovori što nije učinjeno.

Gradonačelnik – što se tiče procjene štete nastale od mraza Grad je odabrao najpovoljnijeg procjenitelja na temelju ponuda koje su došle i u tijeku je utvrđivanje štete koju rade ovlašteni procjenitelji za područje Grada. Slaže se da su štete velike i da ne neki način treba učiniti sve da se ljudima proba pomoći u sanaciji tih šteta, tako da će procjena biti napravljena i dostavljena Županiji u roku. U rokovima je i odrađeno sve do sada pa će vjerojatno tako biti i ubuduće. Što se tiče odgovora na pitanje može samo reći da ne zna zbog čega vijećnik nije dobio no dobiti će, službe nisu dostavile, te će provjeriti zašto nisu dostavile ako nisu.

g. Tomislav Kunovec – postavlja pitanje Gradonačelniku grupe građana sa područja Deanovca – tamo prolazi magistralni naftovod od INA Naftaplina gdje postoji zabrana građenja u širini 10, 20, 30 m, šta predstavlja jedan veliki problem građanima Deanovca za izgradnju određenih objekata, te ih zanima da li se može šta po tom pitanju napraviti, dogovor sa INA Naftaplinom, na neki način pravo građenja ili nešto.

Gradonačelnik – iz iskustva zna da prilikom eventualno bilo kakvog građenja potrebno je ishodovati uvjete, uvjete izdaju službe koje izdaju građevinske dozvole i najčešće se vode, upravo no što je vijećnik i rekao, koridorima zaštite ali ipak je moguće od pojedinog slučaja do pojedinog slučaja nešto napraviti, ovisno o kakvoj se gradnji radi i eventualno o posebnim uvjetima INA Naftaplina koji se mogu ishodovati za eventualno neke građevine na tom koridoru. Ono što može reći je da Grad Ivanić-Grad po tom pitanju ima vjerojatno možda najveće probleme u odnosu na sve druge gradove i upravo ta mreža cjevovoda i cijevi po gradu uvelike i otežava projekte, otežava gradnje, a u mnogo slučajeva i znatno poskupljuje investicije tako da na tu temu se dosta razgovaralo i sa INA-om i kada se radi konkretno o nekakvim gradskim projektima i interesima Grada, uvijek se pregovara sa INA i traže se posebni uvjeti, pa tako se može izaći u susret eventualno da se građani obrate u Grad da se vidi točno konkretno o kojem se slučaju radi pa da Grad možda proba pomoći i uvidjeti koji su to uvjeti koje INA može možda ublažiti.

1. **TOČKA**

g. Igor Mužina – ukratko je obrazložio Financijsko izvješće i Izvješće o poslovanju Gradske zajednice športskih udruga Ivanić-Grada za 2015. godinu, koje je u pisanom obliku dostavljeno vijećnicima uz saziv sjednice Gradskog vijeća.

g. Krešimir Malec – navodi da je g. Mužina tajnik Udruge, nikada se ne obraća predsjednik GZŠU-a, te ne zna da li je to uobičajeno ili se može promijeniti rtu praksu? Pohvaljuje rad svih sportaša, sportskih djelatnika, roditelja, djeda i baka koji pomažu u svih nabrojanih 17 sportova na području Grada, čestita na rezultatima i želi im puno zdravlja i uspjeha u budućem sustavu natjecanja. Svjestan je da Gradska zajednica može puno utjecati na prihodovnu stranu, ono što proračun odredi to se dobije i u okviru tih dobivenih sredstava se radi ta preraspodjela. Napominje da ne može a da ne prokomentira stavke, ne bi pojedinačno ulazio u njih, gdje je povećanje rashoda materijalnih troškova, povećanje troškova održavanja sportske dvorane Žeravinec, to jesu neki mali iznosi, 23.000,00 kn u materijalnim troškovima, 32.000,00 kn u troškovima sportske dvorane Žeravinec, a s druge strane se ima u odnosu na 2014. godinu kada su bile dotacije klubovima, sa 850.000,00 kn na 715.000,00 kn u 2015. godini, g. Mužina je rekao da je to 16%, znači 135.000,00 kn su dobili sportaši manje u 2015. nego u 2014. godini. S jedne strane je porast troškova materijalnih i troškova održavanja sportske dvorane i drastičan pad dotacija prema klubovima. Ne zna čime se rukovodilo, ne želi prihvatiti dio odgovornosti jer nije glasao za Proračun, drugi su digli ruke za Proračun i smanjenje dotacija sportašima i usprkos tome rezultati koji su ostvareni, čini mu se nikada uspješnije godine nego što je bila protekla. Znači da Grad nije u stanju pratiti ni tu kvalitetu rada i misli da nije na čast, nikome od prisutnih koji donose Proračun, g. Leš ga predlaže, a vijećnici ga usvajaju. Treba ubuduće razmisliti kod donošenja odluka, a vidi se u realizacijama proračuna gdje se troši novac, za koje stvari se troši novac, sigurno da će se pronaći mjesta da se pokrije i tu stavku. Ono što još želi naglasiti vezano je, dosta je u sportu i djeca su mu u sportu, za termine u dvorani. Vjerojatno da je još jedna takva dvorana isto tako bi bila od jutra do mraka puna, ali pita se i nije mu neugodno reći da postoje neki termini za rekreaciju koji su top termini i grupa građana u top terminu, u 19.00 ili 20.00 sati, bavi se rekreacijom tamo, a s druge strane tamo djeca treniraju dobi od 9-te, 10-te godine i onda imaju termin u 22.30 sati. Misli da Gradska zajednica, predsjednik Gradske zajednice, tajnik Gradske zajednice, odnosno Izvršni odbor Gradske zajednice definitivno mora voditi računa o tome. Napominje da ne govori da li dati ili ne dati prostor rekreaciji, samo je pitanje u kojem vremenu. Misli da je primjerenije da dečki koji se žele rekreirati da idu u kasnijem terminu, a da školsku djecu se stavi na ranije termine jer djeca dolaze u pola noći doma, a ujutro je škola. Sigurno ne može nitko reći da je to primjeren termin za bavljenje sportom.

g. Ilija Kištić – izražava zadovoljstvo prije svega uspjehom sportaša u svim poljima i natjecanjima koja se dovijaju u navedenih 17 sportova. G. Malec se dotaknuo termina i ostalog, je malo neugodno kada djeca koja idu u peti ili četvrti razred idu trenirati u 22.00 sata pa ostaju do 22.00 – 22.30 sati, nada se da će ti termini nekako biti povoljniji za njih, a nada se skoroj izgradnji dvorane u Posavskim Bregima pa će onda malo termini biti razlučniji i da će se moći bolje organizirati tako da bi mlađi mogli u pristojnije vrijeme ići, a rekreativci mogu kad dobiju termin. Često dolazi u dvoranu, te je primijetio da se ona dobro održava koliko je to moguće, ali ipak ima nedostataka koji donekle nagrđuju, a to je ona zaštita ili unutarnja fasada koja je mjestimice ispucala i trebalo bi naći nekakva sredstva da se to ipak sanira jer loše je za oko, a bilo je prilike, reprezentacija je bila tu i Ivanić je bio top tema u svim sportskim vijestima, pa da se nekako pokuša i tu dvoranu dourediti i popraviti ono što je njen nedostatak. Također se nada, Gradonačelnik je čuo primjedbu pa on kao bivši sportaš, a vjerojatno i sadašnji, sigurno će učiniti da u rebalansu proračuna koji predstoji u lipnju ipak pronađe neku kunu više za sportaše ovog grada kako bi i dalje osvjetlali obraz sviju.

g. Željko Brezovečki - pohvaljuje rad Gradske zajednice u jednom dijelu, a u onom dugom dijelu bi se osvrnuo i na onu drugu stvar kao što je bilo rečeno. Svi sportaši koji se i nakon svojeg perioda bavljenja po klubovima nastavljaju baviti se kroz druge aktivnosti, a to g. Malec je nazvao kao grupa građana i misli da je apelirao na veterane NK Ivanić-Grad. Navodi da nisu grupa građana nego su isto klub kao i Naftaš Ivanić samo se natječu u kategoriji 1. i 2. lige kao nogometni klub. Znači jedino oni imaju jedan termin koji je doista prije 22.00 sata, znači za djecu. Međutim tako su dobili termin već jedno pet-šest godina, ne mijenja se, poštuju ga i drže, a kada god je bilo potrebno, i za reprezentaciju i za manje selekcije g. Mužina ga je osobno znao nazvati puno puta i za rukomet i ustupili su svoj termin djeci, a i svima ostalima. Ako se drugačije napravi preraspodjela to će poštivati. Prema tome NK Naftaš Ivanić veterani su adekvatno isto nogometna reprezentacija kao i pioniri i ostalo, samo što oni ne troše novac poreznih građana, nego troše svoj novac, znači daju 150.00 kn svaki mjesec za članarinu, a što se tiče rada nogometnog kluba tu ima puno, puno svega i nekoliko puta je iznosio sa ove govornice, pa čak i završio na sudu, naravno g. Malec ga je tužio, ali nema veze, i to će dokazati da je bio u pravu i govorio istinu, gospoda iz nogometnog kluba NK Naftaš, na žalost ne vodi se kako bi trebalo, a to je pokazatelj istoga da svake godine je sve manje i manje djece u školi nogometa u Ivanić-Gradu, a i natječu se u 5 kategoriji što nije adekvatno Ivanić-Gradu, ali ponavlja da je to kriva uprava prije svega, a druga stvar što se tiče svega toga uprave koje vode bilo koji sport u Gradu Ivanić-Gradu ne trebaju se samo naslanjati na proračunski novac. Uprava je tamo da osigura sredstva za rad klubova i da oni preko raznih sponzora i drugih događanja pribave novac, a ovako kako se radi u NK Naftaš to zna bilo tko. Uzme novac od Grada, potroši i još dobro prigovara. Pohvala Gradskoj zajednici na radu i nada se da će i ubuduće dobro surađivati i gledati da što više dođe i novčića od Grada, ali i ljudi koji su u upravnim tijelima neka se pobrinu za financiranje istih.

g. Krešimir Malec – navodi da se mora referirati na dio o kojem je g. Brezovečki govorio, misli da bi bilo fer i korektno da se omogući na učestale objede g. Brezovečkog, pa da netko i odgovori, da mu se da priliku ovdje, kako taj klub radi, kao je prije radio dok je g. Brezovečki bio u njemu, šta su ostavili poslije toga i kakva je sada situacija. Ne želi se referirati na to, već samo na dio gdje je vijećnik istaknuo, navodi da nije znao da su veterani, vidi tamo grupu građana da je uglavnom prisutna, tko igra, tko ne igra u veteranima, ne zna, ali dečkići i curice više-manje svi plaćaju 150.00 kn članarinu, s tim da oni nemaju primanja, nemaju mirovine, nego to njihovi roditelji plaćaju, znači u istoj su poziciji svi kao roditelji koji isto tako snose troškove rada klubova. Ono u čemu se, u nekoliko navrata je ovdje pohvaljeno, a ispada da su samo sportaši podnijeli teret reprezentacije, iščitava iz brojki koje su dostavljene na stol, reprezentaciju nauštrb sporta, troškovi od 37.250,00 kn po ovom izvještaju ispada da je podnijela GZŠU. Da li je Grad dao mimo sredstva, to se iz izvještaja ne vidi, međutim ispada kao da bi iz poljoprivrednog fonda uzeli novac za organizaciju Bučijade. Misli da je to događaj od značaja za Grad, dobro je da su došli, neka opet dođu, ali ovo nije stvar samo sportaša već cijelog Grada i misli da ne bi trebalo pasti na teret rada GZŠU-a. Ujedno napominje da od ukupno od 1.592.000,00 kn svega 44% ide za rad sportaša, 56% novaca ode za nešto drugo. Pametnome dosta.

Gradonačelnik – konstatira da Grad očekuje da će ova godina biti bolja za sport, odnosno za sredstva za sport, i trebala bi biti sama po sebi, iz određenih ušteda, prvenstveno što je u tijeku kompletna promjena toplane gdje se u potpunosti dvorana odvaja od sadašnje toplane i po proračunima bi se znatne uštede trebale napraviti po pitanju održavanja, odnosno kod prijelaza na pelete gdje kompletan iznos novaca u proračunu ostaje isti za sport i tu će se sasvim sigurno ta razlika koju je vijećnik vjerojatno iščitao iz proračuna kompenzirati vjerojatno u dobrom dijelu, ne zna točno, proračuna, a i vjeruje da će se kroz najam još nekih objekata koji su ipak na neki način vezani uz sport također određena sredstva plan je da se preliju u proračun Gradske zajednice. Ne zna da li je uopće tema termina tema za Gradsko vijeće, pretpostavlja da je to tema koja se u okviru zajednice rješava i ože riješiti. Osobno smatra da djeca uvijek imaju prioritet, a vjeruje da i sa novom sportskom dvoranom iduće godine će se dio pritiska na termine u postojećoj dvorani još smanjiti, da će se dio toga, pogotovo rekreacije i tih termina koji nisu vezani uz veliku dvoranu prebaciti u Posavske Brege i nada se da će situacija u idućoj godini biti bolja. Prihvaća sve kritike, u poziciji su da ih se kritizira, ali misli da i sa obzirom na godine iza povučeni jesu određeni potezi gdje se određena količina novaca manje odvojila za sport, kroz investicije u određene preinake na dvorani bi se trebalo u dobroj mjeri to iskompenzirati, vjeruje da već iduće godine kada će raspravljati o ovoj godini da će situacija biti bolja.

G. Igor Mužina – zahvaljuje na pohvalama, te navodi da termini rekreacije, kada se radio raspored termina vodili su se mišlju da pošto dvorana je funkcionalna za sport od 16.00 sati jer škola uz dvoranu je u prvoj smjeni. Druge škole na području grada nisu u jednosmjenskom radu, a pošto u ekipama sudjeluju djeca iz drugih škola oni ne stižu na termine do 18.00 sati i onda se u razmišljanju došlo do termina od 17.00 do 18.00 srijedom za tu jedinu grupu rekreacije ili veterana nogometa da bi mogli kvalitetnije termine kasnije, večernje imati klubovi. Ali to je isto tako, kao što je rekao i Gradonačelnik, stvar rasprave i vidjeti, djeca su u svakom slučaju prioritet. Zaštita u dvorani, spomenuo je g. Krištić, navodi da ga muči već skoro godinu dana, osobno je prošao cijelu Hrvatsku gdje se može nabaviti te ploče koje su ovdje postavljene. Nema ih. Probat će preko ljeta naći neko drugo rješenje. Što se tiče troškova reprezentacije nije to iz predviđenih proračunom sredstava za sport bilo, već su to bili odlukom Gradonačelnika dodijeljena prije svega cijela organizacija i susreta reprezentacije i cijelog boravka reprezentacije Gradskoj zajednici koja je to operativno može kvalitetno provesti i za to su dodijeljena ekstra sredstva koja su bila potrebna za tu organizaciju. Sam proračun GZŠU-a koji je predviđen unaprijed nije patio niti za jednu kunu.

Prije glasovanja utvrđeno je da je na sjednici Gradskog vijeća prisutno 16 vijećnika.

Provedenim glasovanjem konstatirano je da je jednoglasno donesen sljedeći

**Z A K LJ U Č A K**

**o prihvaćanju Financijskog izvješća i Izvješća o poslovanju Gradske zajednice športskih udruga Grada Ivanić-Grada**

 **Ivanić-Grad za 2015. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Ivana Bajt - obrazložio Financijsko izvješće i Izvješće o poslovanju Gradskog društva Crveni križ Ivanić-Grada za 2015. godinu, koje je u pisanom obliku dostavljeno vijećnicima uz saziv sjednice Gradskog vijeća.

g. Željko Brezovečki – pozdravlja sve volontere i sve dobre ljude koji zapravo sudjeluju u radu Crvenog križa i pohvaljuje te ljude, međutim u par navrata sa govornice bio je reagirao i ukazivao na neke nepravilnosti koje su se tijekom godina događale, međutim ne zna koji je uopće cilj Izvješća ovog koje se podnosi na Gradskom vijeću kada zapravo Grad Ivanić-Grad i rukovodstvo Grada apsolutno nema nikakvog upliva u upravljanje, uvida i bilo kakvo raspolaganje sredstvima Crvenog križa, ako što se čulo ipak je to cifra od 600.000,00 kn koja je dobivena i što dalje reći. Navod da će biti suzdržan i neće podržati ovakvo Izvješće, a ispred Gradske udruge umirovljenika Ivanić-Grad dužan je upitati ravnateljicu Crvenog križa da li će Crveni križ Grada Ivanić-Grada snositi štetu koja je nanesena prilikom provođenja akcije Crvenog križa. U prostorijama Udruge odvijaju se akcije vađenja krvi, mala i velika, i mjerenje šećera i tlaka i Udruga to podržava i za to je. Međutim imaju i nuspojave koje se dešavaju, a to je prilikom donošenja kreveta gore lupa se po zidovima, okrhnuti su zidovi, prije samo dvije godine kada je došao na mjesto predsjednika Udruge uložena su značajna sredstva i od Grada i od raznih sponzora, a i vlastita sredstva od članarine, da bi si uredili taj prostor . Tom prigodom i GDCK Ivanić-Grad sudjelovalo je sa 5.000,00 kn gdje se u obje sale stavilo novi laminat. Međutim kako godine prolaze, svaki puta ima sve više oštećenja, pa bi iskoristio priliku da pita ravnateljicu da li će oni to sanirati, a napominje da se tamo kuhaju kobasice na peći Udruge, troši se plin, struja. Preko 150 građana dođe vaditi krv, ode na wc, pusti vodu, troši šampone, troši sve, na kraju iza njihove akcije čistačica Udruge sa sredstvima Udruge i svoje vrijeme mora uložiti da bi to vratila u prvobitan položaj, a najviše umirovljenike vrijeđa taj dio šta ostaje šteta iza provođenja akcija, a misli da je to akcija za svaku pohvalu i da trebaju svi u tome sudjelovati, ali evo željeli bi da se sanira šteta koja se počini prilikom takvih akcija, te bi iskoristio priliku ako može ravnateljica sa govornice reći da li će to na kraju sanirati ili da prođe još godinu dana pa će opet sve zajedno.

Gđa. Ivana Bajt – mili da se uputi službeni dopis Gradskom društvu pošto oni djeluju tako da Odbor odlučuje o svemu, na Odboru će biti taj upit te će službeno i odgovoriti.

g. Tomislav Kunovec – zahvaljuje ravnateljici na vrlo iscrpnom izvještaju, također bi se složio sa g. Brezovečkim da Gradsko vijeće, Grad Ivanić-Grad nema uvida pretjeranih u iznos od 689.359,00 kn šta se dodjeljuje za rad Gradskog društva Crvenog križa. Navodi da ima par pitanja po stavkama te moli do ravnateljice do idućeg vijeća pisani odgovor, a rade se o slijedećem – plaće i doprinosi radnika 239.520,00 kn, znači Grad financira sa 50% i to je 119.760,00 kn. Koliko je djelatnika zaposleno na određeno, na neodređeno, pa moli pisani odgovor na to pitanje. Pravni, financijske poslovi, logistika i knjigovodstvo iznos 112. 695,00 kn. 50% tog iznosa je 56.347,50 kn financira Grad Ivanić-Grad, također naknade za prijevoz radnika na posao i s posla, službena putovanja u iznosu od 23.720,00 kn. To je ravnateljica rekla da su troškovi za poslovanje GDCK-a. Također tu ima i stvari, rekla je i sama ravnateljica da 210 volontera djeluje u radu GDCK, ali ima tu nekih ljudi koji nisu volonteri, npr. voditelj programa, voditelj radionice, voditelj projekta, itd., sveukupno sa iznosom za plaće djelatnika iznos je 253.883,00 kn ili oko 40% sredstava što daje Grad Ivanić-Grad je na plaće i naknade djelatnicima. Ako se to pomnoži sa 2, pošto Grad financira 50%, troškovi su malo više od pola milijuna kuna. Volio bi da mu ravnateljica dostavi u pisanom obliku ugovore o djelu i autorske honorare, autorske ugovore koje imaju sa, nisu zaposlenici, znači sa djelatnicima.

Prije pristupanja glasovanju utvrđeno je da je na sjednici Gradskog vijeća prisutno 16

vijećnika.

Provedenim glasovanjem konstatirano je da je sa 15 glasova za i 1 glasom suzdržanim donesen sljedeći

**Z A K LJ U Č A K**

**o prihvaćanju Financijskog izvješća i Izvješća o poslovanju Gradskog društva Crveni križ Ivanić-Grada za 2015. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Dario Kezerić - obrazložio Financijsko izvješće i Izvješće o poslovanju Vatrogasne postrojbe Ivanić-Grad za 2015. godinu, koje je u pisanom obliku dostavljeno vijećnicima uz saziv sjednice Gradskog vijeća.

Prije pristupanja glasovanju utvrđeno je da je na sjednici Gradskog vijeća prisutno 16

vijećnika.

Provedenim glasovanjem konstatirano je da je jednoglasno donesen sljedeći

**Z A K LJ U Č A K**

**o prihvaćanju Financijskog izvješća i Izvješća o poslovanju Vatrogasne postrojbe Ivanić-Grad za 2015. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Mario Mikulić - obrazložio Financijsko izvješće i Izvješće o poslovanju trgovačkog društva Komunalni centar Ivanić-Grad d.o.o. za 2015. godinu, koje je u pisanom obliku dostavljeno vijećnicima uz saziv sjednice Gradskog vijeća.

g. Tomislav Kunovec – zahvaljuje direktoru na iscrpnom izvještaju, te upućuje par pitanja vezano za izvješće Uprave o poslovanju za 2015. godinu. Prije svega preneseni je gubitak od 852.557,00 kn iz prethodnog razdoblja sa prikazanom dobiti za 2015. godinu 270.972,00 kn. Kada se to oduzme društvo je u gubitku 581.585,00 kn sa 31.12.2015. godine. Ima pitanje, iščitavajući bilancu dostavljenu u materijalima navedena je obveza prema dobavljačima u iznosu od 1.378.693,00 kn. U obrazloženju stoji saldo sa 31.12.2015. godine, 1.378.000,00 dug prema dobavljačima, ima potraživanja od kupaca 984.000,00 kn. Kada se to zbroji i oduzme napisano je da je razlika 393.929,00 kn, da se lakše računa 400.000,00 kn su razlike. Ako jedno i drugo se unese u navedenu neto dobit 270.000,00 kn ispada da je opet društvo poslovalo s gubitkom od 130.000,00 kn. Ima pitanje vezano za obveze koje su navedene 1.378.000,00 kn, jesu li te obveze dospjele ili nisu dospjele. Ako su dospjele, a nisu plaćene onda je društvo u prekršaju i zašto nisu plaćene? Ako nisu dospjele onda je u redu. Dospjele su vjerojatno u prvom ili drugom mjesecu 2016. godine. Također ima pitanje – troškovi usluga podugovaratelja za građevinske radove gdje je u prethodnoj godini bilo 9.600,00 kn, u ovoj je 88.488,00 kn, tu je povećanje izrazito, pa traži pojašnjenje za to, na šta se to odnosi. Slaže se da se dostavi u pisanom obliku. Izražava sumnju da se neto dobit za 2016. godinu, da nije takva kao što je prikazano.

Predsjednik Gradskog vijeća – biti će dostavljeno u pisanom obliku detaljno očitovanje.

g. Mario Mikulić – o svim detaljima može dati iscrpan pisani izvještaj, u samim tim materijalima koji su automatika i analitika odradili svoje, znači to su obrasci koji se ispunjavaju i predaju se u FINA-u. Tu su imali pod troškovima dobitak ili gubitak prije oporezivanja, odnosno ukupne prihode 6.581.000,00 i ukupne 6.310.000,00 što iznosi 270.000,00 kn razlike. Ne zna na što se točno prejudiciralo, ali odgovoriti će na pitanja pisano.

g. Tomislav Kunovec – ukratko, ukupni promet za 2015. godinu je 6.581.000,00 kn,za 2014. 7.383.000,00 kn, znači nekih 800.000,00 kn manje ukupnog prometa, moli pojašnjenje ili će isto u pismenom obliku objasniti razlog pada prometa.

g. Mario Mikulić – Komunalni centar na području Grada Ivanić-Grada sklapa tijekom godine određene ugovore sa gradom Ivanić-Gradom koje je u uvodnom obrazloženju pobrojao. Da bi taj ugovor realizirali u potpunosti po predviđenim stavkama što je po proračunu zadano, ni po jednom ugovoru KCIG ne postupa samoinicijalno da počne nešto graditi ili uređivati bez zadatka komunalnog redara. Da li je te godine bilo manje ili više tucaničkigh cesta izvedeno, da li je bila zima slabija ili jača, pa je tu npr. nastala razlika 200.000,00 – 300.000,00 kn, da li se više ili manje za privatne fizičke osobe ili pravne subjekte odradili poslova. Znači ne ovisi to o Komunalnom centru nego isključivo o nalozima Grada, vidljivo je da su tu i rebalansi pa da se za javne zelene površine i druge površine povećavaju ili smanjuju zadaci u određenom obimu gdje KCIG tolko više ili manje prihoduje, na tržištu ono što ostvaruje to su prihodi od tržnica, usluge dimnjačarstva, prihodi od ugovora prema nekim fizičkim osobama, između ostalog i sa Općinom Kloštar Ivanić, a sve ostalo se oslanja na proračun i onoliko koliko se dobije naloga toliko se odradi. Nije Komunalni centar taj koji dirigira tempo s tim da Komunakni centar više nije kao u prethodnom razdoblju, gledajući od 2010., nositelj investicija Grada nego Grad sam provodi te natječaje i provodi investicije, Komunalni centar više ne gradi infratsrukturu kao što su plinovodi, vodovodi, kanalizacija i ostalo. Iz Komunalnog centra je odvojena i tvrtka Odvodnja, odnosno sektor odvodnje i pročišćavanje koji je imao znatan prilog učešću okreta financijskih sredstava.

g. Ilija Krištić – drago mu je što je prvi puta Komunalni centar dobio radove koji nisu vezani za Grad, vezani su za drugu jedinicu lokalne samouprave i na tome čestita, jer pokušavalo se i prije i sa Križem i sa Kloštrom pa nije uspjelo i to je jedan dobar pokazatelj da se ipak može i na tržištu nešto zaraditi. Osnovna zadaća Komunalnog centar je uređenje grada onako kako to Grad zahtjeva. Navodi da je grad dobro održavan i Dan Grada će se dočekati dobro uređeno, a tu zaslugu ipak imaju djelatnici Komunalnog centra. O financijskom izvješću teško mu je govoriti, zna da ima potraživanja nenaplaćenih i dugovanja koja nisu plaćena i da je tu nesrazmjer i nada se da je ono što je otišlo prema FINA-i u skladu sa propisima, te ne bi ulazio u to da li je to sada nekakav lapsus ili nešto, teško mu je to reći i nije stručnjak za to, ali će ipak primijetiti da je od onog minusa koji je bio 1.300.000,00 kn 2013. godine smanjen prošle godine, pa evo ove godine i ako bude, realno gledajući biti će možda 200 – tinjak tisuća kuna ako se uzmu prijavljeni podaci o nenaplaćenim potraživanjima i ne plaćenim potraživanjima onda je to nakon svega dobar uspjeh.

Prije pristupanja glasovanju utvrđeno je da je na sjednici Gradskog vijeća prisutno 16

vijećnika.

Provedenim glasovanjem konstatirano je da je sa 13 glasova za i 3 suzdržana glasa donesen sljedeći

**Z A K LJ U Č A K**

**o prihvaćanju Financijskog izvješća i Izvješća o poslovanju trgovačkog društva Komunalni centar Ivanić-Grad d.o.o. za 2015. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Radojka Šporer – navodi da je grmljavinsko nevrijeme u ponedjeljak poslijepodne prouzročilo kvar miksete preko koje se emtira kompletan program. Brzom intervencijom osposobljena je oprema za emitiranje dok je mikseta na popravku, ali privremeno nije moguće emitirati telefonske pozive pa se ispričava posebno korisnicima telefonskog oglasa. Napominje da imaju gromobran, ali je ipak došlo do kvara. Potom je ukratko je uvodno obrazložila Financijsko izvješće i Izvješće o radu trgovačkog društva Obiteljski radio Ivanić-Grad d.o.o. za 2015. godinu koje je u pisanom obliku dostavljeno vijećnicima uz saziv sjednice.

g. Krešimir Malec – zahvaljuje na trudu i zalaganju djelatnicima Obiteljskog radija koji u teškim uvjetima, i tehničkim i materijalnim, obavljaju svoju djelatnost. Referira se samo na dio koji se tiče programa, te navodi da obzirom da informativni program čini 32% ukupnog programa, 60 i nešto % zabavnog i drugog sadržaja, a bilo je vezano i na aktualnom satu, osim načina priopćenja koje kao stranka imaju mogućnost poslati na Obiteljski radio da se to pročita, praktički pristupa Obiteljskom radiju Ivanić-Grad nemaju. Ukoliko želite platiti radiju emisiju pa da se to isto kaže što se govori krou priopćenje, nemoguće je jer nisu u kampanji. Može se samo u onom dijelu kada je kampanja pred neke izbore platiti radio emisiju i prisutvovati tamo i reći za što se zalažu, s čim su zadovoljni ili nezadovoljni, odnosno dobiti nekakav prostor u medijima da se istakne svoje politike. Obzirom da je na emisiji Žeravica koja je održana 43 puta u 2015. godini i obzirom da je Gradonačelnikov tjedan održan 12 puta, to je 55 emisija gdje direktno ili indirektno se može promovirati politiku Grada odnosno aktualne vlasti, znači nitko nije u uređivačkoj politici, ne želi se mješati, ali smatra da to nije radio, odnosno program koji je isključivo vezan za promociju Gradonačelnika, odnosno aktualne vlasti, odnosno njegovih politika i projekata, nego da je to radio građana Ivanić-Grada i da možda bilo bi zgodno ćuti i drugo neko mišljenje. U spomenutih 55 emisija u 2015.,2014., 2013. godini njega osobno, ne zna da li nekog od kolega koji formalno pripadaju opoziciji, da li je itko ikada bio pozvan, upitan za neko mišljenje, pozvan u radio emisiju bilo kojeg sadržaja i istaknuo svoje mišljenje. On za sebe osobno, odnosno za HNS, nikada nije imao to zadovoljstvo da istake svoje stavove, odnosno stavove Hrvatske narodne stranke u eter, pa onda ako je to moguće, misli da nema nitko ništa protiv, da se na jedan primjeren način dopusti i dozvoli da, osim ovog načina koji vidi da jako smeta, a to je putem prioćenja koje je uvijek u cijelosti pročitano, ali ovo je vezano uz jedan dio koji, po njemu, zaslužuje da se, obzirom da su također dobili glasove građana, bili su na izborima i izabrani su, članovi su Gradskog vijeća i imaju pravo i pristupa i radio stanici, jer ovo je nemoguće, osim u kapanji kada to Zakon omogućava. Navodi da je razgovarao sa direktoricom vezano uz navedeno, radi prekršaj, ne želi se mješati u uređivačku politiku, ali isto tako mora štititi interese, odnosno da javnost ima pravo ćuti i druguz stranu osim ovih 55 emisija koje su više ili manje uvijek u funkciji informiranja o aktualnim događanjima i politikama aktualne vlasti.

g. Željko Brezovečki – izražava zadovoljstvo šta ovi djelatnici Obiteljskog radija Ivanić-Grad ulažu i svoje vrijeme, i svoj novac, i sve svoje znanje koje imaju da ipak se održi ovaj Obiteljski radio Ivanić-Grad. Prije svega misli da tu puno, prije svega što se tiće Općine Kloštar Ivanić i Općine Križ itekako bi trebali participirati, sudjelovati oko financiranja i oko svega ovoga sa Obiteljskim radiom Ivanić-Grad. Što se tiče da li netko više participira ili da li je neko više pozvan ili manje, g. Malec je prije tri godine naprosto skoro spavao u radio emisiji, pa se nisu ništa žalili tome, jer zapravo ne uređuju emisije nego vjerojatno netko tko radi u radiju da li ima potrebe ili nema da ga pozove, a građani grada Ivanić-Grada žele ćuti svojeg Gradonačelnika što on ima o tome reći i zato najćešće njega i zovu. Međutim, slaže se da treba se malo i taj program i možda poboljšati i što se tiče zabavnog dijela, da se malo uvede nekakve mlade krvi, školovane ljude oko marketinga, da se proba poraditi na marketingu, ali na kraju za sve to treba novac. Međutim novca nikad nije dovoljno, nada se da u slijedećem periodu će se iznaći rješenje i od strane Općine Križ, Općine Kloštar Ivanić, a i Ivanić-Grada da će iznaći određena sredstva da se pomogne Obiteljskom radiu Ivanić-Grad.

g. Krešimir Malec – ne zna da li je kolega vijećnik Brezovečki u upravnom vijeću ili odboru, ali osobno se referirao na Izvješće direktorice Obiteljskog radio Ivanića pa ne vidi zašto se našao kolega Brezovečki prozvanim da odgovara na nešto. Ako je i bilo prije tri godine ovo o čemu g. Brezovečki govori, kao prvo sigurno nije taj koji je tamo spavao na tom radiju, a ako je i bilo nije bilo dobro. Treba to mjenjati, a g. Brezovečki niti je zaposlenik Gradske uprave, niti je član Upravnog vijeća Obiteljskog radija, na sve se referira, sve brani, sve su krivi prijašnji, teško mu je vjerovati da o svemu sve zna. Ponavlja da se referirao na izvješće ravnateljice i misli da je ovdje ona ta osoba koja može najmeritornije odgovoriti vezano uz to.

g. Ilija Krištić - podržava Izvješće, ono je teško izvješće, izvješće da se preživi. Na žalost, jedan je od onih koji ovakva izvješća prati 15 godina, ovo je 15. ili 16. izvješće Obiteljskog radija koje na neki način, da li kao vijećnik, da li kao član Poglavatsva ili na bilo koji drugi način imao je prilike uvida. I izvješća su iz godine u godinu, sve ih je teže provoditi, odnosno ORI sve teže posluje. Od prije deset godina problemi, sa opremom, sa frekvencijama, sa prostorom, da ne govori o svim drugim problemima, kadrovskim, bilo je tu svega. Na žalost i uvijek riješavalo se i mnoge druge probleme ovog grada, ali sam Obiteljski radio uvijek se našao negdje po strani. Nada se da će možda u nekom periodu da će krenuti situacija sa gospodarstvom pa će možda biti i više promidžbe i više prilike da se nešto zaradi, pa i da Radio Ivanić iz onog financiranja koji ne dolazi iz JLS može dobiti više sredstava. Nekada jedinice lokalnih sredstava nisu donosile niti pola sredstava, a sve ostalo se pridobivalo na tržištu. Tržišta više nema, radio je zastario, čujnost je mala, dosjela frekvencija, malo i na nezgodnom položaju je pa čim se dođe dalje od Dugog Sela ne može se ćuti, itd. Problemi postoje i nada se da će se u nekom narednom periodu ipak smoći snage da se i problemi radija riješe. Ne može se Grad pozivati na Općinu Kloštar Ivanić, ako se čita izvješće vidjet će se da je Kloštar Ivanić srazmjerno svom učešću dao koji postotak više od onoga što je trebao dati. Možda na Općinu Križ da, ali na Općinu Kloštar Ivanić ne.

g. Željko Brezovečki – javlja se zato što je izravno prozvan pa želi samo uputiti nešto gospodinu vijećniku Malecu, a to je da su građani Grada Ivanić-Grada birali i izabrali i s time i zadužili da vijećnicima je cilj ili posao na neki način, dok su ovdje da govore.

Prije pristupanja glasovanju utvrđeno je da je na sjednici Gradskog vijeća prisutno 16

vijećnika.

Provedenim glasovanjem konstatirano je da je jednoglasno donesen sljedeći

**Z A K LJ U Č A K**

**o prihvaćanju Financijskog izvješća i Izvješća o radu**

**trgovačkog društva Obiteljski radio Ivanić-Grad d.o.o. za 2015. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

Predsjednik Gradskog vijeća odredio je pauzu u trajanju od deset minuta.

1. **TOČKA**

Gđa. Tihana Vuković Počuč – pred vijećnicima je prijedlog Odluke o dodjeli javnih priznanja Grada Ivanić-Grada koja je rezultat rada Povjerenstva koje je ocijenilo sve pristigle prijave. Ove godine nije zaprimljen niti jedan prijedlog za dodjelu nagrade za životno djelo, a godišnje nagrade se dodjeljuju Margareti Franković koja je vrhunska sportašica i bavi se sportskim streljaštvom i Zdenku Vanjeku, fotografu koji već godinama prati sve gradske manifestacije i sudjeluje u javnom životu Grada. Povjerenstvo je odlučilo da tim osobama dodjele godišnje nagrade, a ostale četiri osobe su dobile priznanje Grada Ivanić-Grada i to su g Jure Matijević, načelnik Policijske postaje, gđa. Vlatka Mehmet, medicinska sestra u Posavskim Bregima, Fašnička udruga Žaba i g. Nenad Vujanić. Sve četiri osobe svojim javnim radom i djelovanjem također promiču ugled grada te se stoga Povjerenstvo odlučilo da im se dodjele priznanja. Na taj način su praktički sve osobe koje su predložene udovoljile su kriterijima Odluke Grada, pa su stoga svi predloženi.

Prije pristupanja glasovanju utvrđeno je da je na sjednici Gradskog vijeća prisutno 14

vijećnika.

Provedenim glasovanjem konstatirano je da je jednoglasno donesena sljedeća

**O D L U K A**

**o dodjeli javnih priznanja Grada Ivanić-Grada u 2016. godini**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Tihana Vuković Počuč - prijedlog Odluke rezultat je konzultacija i korekcija u odnosu na Odluku koja je donesena prošle godine. Odlukom od prošle godine vršena je usklada sa novousvojenim Zakonom o financiranju političkih stranaka te je financijski ishod toga bio da su političkim strankama sredstva prepolovljena, te se ovom sada Odlukom ispravlja ta možda i nepravda obzirom da je bilo kritika od strane političkih stranaka pa je na jednom zajedničkom sastanku dogovoreno da se razina financiranja vrati na onu iz orethodnih godina pa je donesena Odluka kojom se mijenja Odluka iz 2015. i donesena je Odluka o financiranju za 2016. godinu, te je odlučeno da će se obzirom da je zakonski uvjet da se svake godine mora donositi Odluka o financiranju stranaka, ovakvu Odluku uvrstiti će se u Plan rada Gradskog vijeća te će se u siječnju 2017. donijeti za tu godinu i dalje za svaku narednu.

g. Tomislav Kunovec – iznio je stav Odbora za Statut i Poslovnik koji je raspravljao o navedenim odlukama te zakljiučio da u čl. 2. Odluke o izmjenama i dopunama Odluke o raspoređivanju sredstava iz Proračuna Grada Ivanić-Grada za 2015. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada potreno je iza riječi „u iznosu od 200,00 kn“ dodati riječ „mjesečno“ tako da izmijenjeni Članak sada glasi „Sredstva za redovito godišnje financiranje političkih stranaka i člana Gradskog vijeća Grada Ivanić- Grada izabranog s liste grupe birača osiguravaju se u Proračunu Grada Ivanić-Grada, u iznosu od 200,00 kn po vijećniku Gradskog vijeća Grada Ivanić-Grada.“ Također, istu stvar je potrebno napraviti i u novoj Odluci za 2016. godinu gdje bi isto tako članak 3. glasio „Sredstva za redovito godišnje financiranje političkih stranaka i članova Gradskog vijeća Grada Ivanić-Grada s liste grupe birača osiguravaju se u Proračunu Grada Ivanić-Grada za 2016. godinu u iznosu od 200,00 kn mjesečno po vijećniku Gradskog vijeća Grada Ivanić-Grada.“

Gradonačelnik je prihvatio prijedlog Odbora za Statut i Poslovnik.

Predsjednik Gradskog vijeća predložio je održavanje objedinjene rasprave pod obje podtočke što je jednoglasno prihvaćeno.

Prije pristupanja glasovanju utvrđeno je da je na sjednici Gradskog vijeća prisutno 14

vijećnika.

1. Provedenim glasovanjem konstatirano je da je jednoglasno donesena sljedeća

**O D L U K A**

**o izmjenama i dopunama Odluke**

**o raspoređivanju sredstava iz Proračuna Grada Ivanić-Grada za 2015. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada**

1. Provedenim glasovanjem konstatirano je da je jednoglasno donesena sljedeća

**O D L U K A**

**o raspoređivanju sredstava iz Proračuna Grada Ivanić-Grada za 2015. godinu**

**za redovito financiranje političkih stranaka i člana izabranog s liste grupe birača, zastupljenih u Gradskom Vijeću Grada Ivanić-Grada**

Odluke prileže zapisniku i čine njegov sastavni dio.

Napomena: Odluke su u istovjetnom tekstu usvojene na sjednici Gradskog vijeća, a vijećnicima su dostavljene u materijalima za sjednicu Gradskog vijeća.

1. **TOČKA**

g. Milivoj Maršić – uvodno navodi da se izgradnja pješačke staze u Šumećanima nalazi u Programu građenja i uređaja komunalne infrastrukture za 2016. godinu u planiranom iznosu od 3.300.000,00 kn. Grad je prema Zakonu o javnoj nabavi proveo postupak javne nabave, na natječaj se javilo 9 ponuditelja, a kao najpovoljnija ponuda sukladno kriterijima za odabir ocijenjena je ponuda poduzeća Cvipek d.o.o. iz Ivanić-Grad u iznosu 3.003.882,50 kn. Predmetno građenje financirat će Grad Ivanić-Grad iz kredita HBOR-a i predlaže se donošenje Odluke po kojoj Gradsko vijeće Grada Ivanić-Grada ovlašćuje Gradonačelnika za poduzimanje svih radnji, potpisivanje ugovora i svih potrebnih isprava vezano za daljnju realizaciju izgradnje navedene građevine. Pod podtočkom b) radi se o Odluci o odobravanju financiranja i pokretanja izgradnje građevine infrastrukturne namjene – Pješačke staze u Cagincu, navedena građevina nalazi se također u Programu građenja objekata i uređenja komunalne infrastrukture za 2016. godinu, planiran je iznos od 1.100.000,00 kn. Grad je prema Zakonu o javnoj nabavi proveo postupak javne nabave, na natječaj se javilo četiri ponuditelja, a kao najpovoljnija ponuda ocijenjena je ponuda poduzeća Pedom asfalti d.o.o. iz Zagreba u iznosu od 1.326.514,00 kn. Predmetnu građevinu financirati će Grad iz sredstava kredita HBOR-a u iznosu od 1.026.514,00 kn i sufinanciranjem Ministarstva regionalnog razvoja i fondova EU u iznosu od 300.000,00 kn. Predlaže se donošenje Odluke kojom Gradsko vijeće ovlašćuje Gradonačelnika za poduzimanje svih daljnjih radnji u realizaciji izgradnje građevine. Pod podtočkom c) radi se o Odluci o odobravanju financiranja i pokretanju izgradnje nogometnog igrališta s tribinama i pratećim sadržajima na Zelenjaku u Ivanić-Gradu. Navedena građevina također se nalazi u Programu građenja objekata i uređaja komunalne infrastrukture u planiranom iznosu 3.000.000,00 kn. Na temelju postupka javne nabave provedenom po Zakonu, na natječaj se javilo dvoje ponuditelja, a kao najpovoljnija ponuda odabrana je i ocijenjena ponuda poduzeća Elektrocentar d.o.o. Ivanić-Grad u iznosu od 5.977.500,00 kn. Gradnja će se financirati iz sredstava kredita HBOR-a i predlaže se donošenje Odluke po kojoj Gradsko vijeće Grada Ivanić-Grada ovlašćuje Gradonačelnika za poduzimanje svih radnji, potpisivanju ugovora i svih potrebnih isprava vezano za daljnju realizaciju izgradnje građevine.

Predsjednik Gradskog vijeća predložio je održavanje objedinjene rasprave po sve tri podtočke predmetne točke što je Gradsko vijeće jednoglasno prihvatilo.

g. Igor Cepetić – napominje da je prije no što je čuo neke podatke raspravu, pogotovo po podtočkama b i c mislio voditi u nekom drugom smjeru, jer bi po materijalima koji su dostavljeni vijećnici Gradonačelniku dali bjanko Odluku da može potpisati ugovor, a sada su već po ovome što je iznijeto, koje su ponude odabrane, vjerojatno je friško odabrano pa još teče rok za žalbu, pa misli da ne mogu ovlastiti Gradonačelnika za te odluke jer nema osiguranih sredstava u Proračunu Grada Ivanić-Grada za to, postavlja se pitanje rebalansa. Znači sredstva nisu osigurana, Gradonačelnika se ovlašćuje da potpiše ugovore sa ponuditeljma, a iz čega će se financirati to je rečeno. Da li će HBOR odobriti da se tako sredstva prelijevaju sa predviđene jedne investicije na drugu investiciju u tim iznosima? Osobno neće podržati podtočke b) i c) ako će ići odvojeno glasovanje, a vezano za Šumećane postavlja pitanje da li ide i kanalizacija i da li se ono što se na prošloj sjednici razgovaralo da li se prati i promjena infrastrukture ili ide samo nogostup.

g. Ilija Krištić – i materijalima nije dostavljeno, te je i njemu ovo novo, što se tiče Šumećana i Caginca misli da nema nikakve prepreke da se Gradonačelniku da punomoć da se sve obavi što se treba obaviti jer u Proračunu su osigurana sredstva za jednu 3.300.000,00 i drugu 1.100.000,00 kn, koliko zna i tu je subvencija Zagrebačke županije baš za dotični objekat u iznosu od 300.000,00 kn, dakle financijska sredstva za ta dva objekta su osigurana. Sredstava za ta dva objekta se nalaze u Proračunu, pa čak i ovo drugo da se ne nalazi u Proračunu neće biti veliko prekoračenje pa bi se i s te strane moglo podržati, međutim što se tiče treće investicije Zelenjaka, nema ga na žalost u Proračunu sa tako velikim iznosom. Predlaže da se ovlasti Gradonačelnika da obavi sve radnje koje je moguće obaviti osim potpisivanja financijskog ugovora za dotičnu građevinu dok se ne riješi pitanje cijelog predmeta.

Gđa. Tihana Vuković Počuč – u trenutku izrade odluke još nije bilo iznosa javne nabave pa se nije moglo taj dio i staviti, a ova Odluka rezultat je kao i prethodne za financiranje infrastrukturnih građevina po odredbi Statuta koji kaže na koji način se financira i do kojeg iznosa može Gradonačelnik raspolagati. Slaže se sa Odlukom i kada bude proveden konačan postupak javne nabave i konačna odluka o odabiru, da će onda ići odluka o izmjenama i dopunama gdje će decidirano se navesti koji iznos će biti u javnoj nabavi i kojim iznosima će se točno što financirati. Ista situacija je bila prošli puta kada je bila riječ o Šetnici uz rijeku Lonju, tu je Gradonačelnik uspio ishodovati sufinanciranje o9d Hrvatskih voda, ali u tom trenutku nije bilo Odluke vijeća. Obzirom da potpisivanje takvih akata ne može ići bez odluke vijeća stavljeno je u Ugovor sa izvođačem klauzulu da će isti stupiti na snagu tek nakon potvrde Gradskog vijeća i to je razlog zašto se ovo sada radi na ovaj način.

Gradonačelnik je prihvatio da se prijedlog pod podtočkom c) preformulira na navedeni način.

Gradonačelnik – u Šumećanima ide infrastruktura u smislu da ide plinska mreža koja će se apsolutno u potpunosti promijeniti, kanalizacija je predviđena u okviru aglomeracije, znači da ide kroz kompletne Šumećane i to nije predviđeno ovim. Navodi da mora reći da će vjerojatno, iskreno se nada još do kraja godine biti korekcija, cijeli projekt Šumećani prijavljen je i u Ministarstvo graditeljstva, bio je i na razgovorima, u petak će biti primljen i kod ministra i vjeruje da će još ostvariti sufinanciranja po tim nekim projektima te da će se još pronaći novaca gdje će se na određeni način za te projekte smanjiti taj dio kredita. Kada se planirao Proračun prošle godine, obuhvat što se tiče samog Zelenjaka bio je tako zamišljen kada je to bio i taj iznos, a sa ovim tribinama i sa kvalitetom trave, koliko je upoznat, to je sada skočilo, i u svakom slučaju je za to. Ponude su praktički jučer otvorene, još je u tijeku rok žalbe i sve ostalo i tada će se vjerojatno i znati ostali financijski okvir i u potpunosti je suglasan da kada bude sve izbrifingirano do kraja da nakon toga ide na Vijeće. Ono što se htjelo s ovim postići, to je da se vijećnike upozna sa cijelim procesom, radi kojekakvih spekulantskih priča po gradu, i zato što na neki način smatra da će u tom postupku možda doći do nekih novih faktora koji će tada tražiti nekakve brze sjednice vijeća, pretpostavlja sa doslovno jednom točkom dnevnog reda, da se ne bi desilo da se radovi zaustavljaju radi toga što vijeće nije potvrdilo sada neke već i do kraja odrađene stvari: Prema tome rebalansa će biti, pretpostavlja i nada se da će se sve to uspjeti u slijedećih mjesec dana prije godišnjih i odraditi da se ima potvrde svih tih ugovora i potvrde od strane vijeća i zatvorenu priču kako bi radovi na svim projektima, ima 5 velikih, znači tu je još i dvorana za koju će kroz nekih tjedan dana biti raspisan natječaj i tijek, sama natječajna dokumentacija, rok žalbe, to je nekih 9,5 milijuna kuna, kada bude on završen znat će se točna cijena koštanja dvorane, tako da će tu sigurno biti potrebe da se vijeće nađe po pitanju tehničkih rebalansa i usklađivanja izvora financiranja i tu moli nekakvu kooperativnost i suradnju da to svi skupa izguraju, a prvenstveno radi građana Ivanić-Grada i da projekti idu i da krenu na vrijeme.

Prije pristupanja glasovanju utvrđeno je da je na sjednici Gradskog vijeća prisutno 14 vijećnika.

1. Provedenim glasovanjem konstatirano je da je jednoglasno donesena sljedeća

**ODLUKA**

**o odobravanju financiranja i pokretanju izgradnje građevine infrastrukturne namjene – Pješačke staze u Šumećanima**

1. Provedenim glasovanjem konstatirano je da je sa 13 glasova za i 1 suzdržanim glasom donesena sljedeća

**ODLUKA**

**o odobravanju financiranja i pokretanju izgradnje građevine infrastrukturne namjene – Pješačke staze u Cagincu**

1. Provedenim glasovanjem konstatirano je da je sa 13 glasova za i 1 suzdržanim glasom donesena sljedeća

**ODLUKA**

**o odobravanju financiranja i pokretanju izgradnje nogometnog igrališta s tribinama i pratećim sadržajima**

Odluke prileže zapisniku i čine njegov sastavni dio.

Napomena: Odluke su u istovjetnom tekstu usvojene na sjednici Gradskog vijeća, a vijećnicima su dostavljene u materijalima za sjednicu Gradskog vijeća.

1. **TOČKA**

Gradonačelnik - ukratko je iznio informaciju o tijeku događanja vezano uz objedinjavanje svih vodnih distributera, tvrtki koje se bave vodovodom i odvodnjom na području istočnog dijela Županije koje obuhvaća gradove Dugo Selo, Ivanić-Grad, Vrbovec i Sveti Ivan Zelinu zajedno sa njihovim općinama. Svi ti gradovi su u različitim fazama danas, zapravo priprema za povlačenje sredstava iz EU koji se odnose konkretno u Ivanić-Gradu na projekt aglomeracije, odnosno izgradnje kanalizacijske mreže, te promjene 45 km vodovodnih cijevi. Dugo Selo je malo ispred, oni su već značajan dio odradili, Vrbovec i Sveti Ivan Zelina su daleko iza Ivanić-Grada, oni su na početku te priče. Ono što se time želi postići, a želi se postići to da se zadovolje uvjeti koje pred nas stavlja Jaspers, odnosno agencija koja procjenjuje prihvatljivost projekata za financiranje iz fondova EU, te bi se sa ujedinjavanjem stekli svi uvjeti da se ostvare ti projekti na području svih navedenih gradova i općina. U okviru toga obaviješten je od strane Županije da je Županija spremna svoju županijsku tvrtku staviti u funkciju i predati na upravljanje gradovima i općinama istočnog djela Županije. Vijećnicima je dostavljen društveni ugovor koji je napravljen u obliku nekakvog prijedloga na koji postoje i ima brojnih pritužbi, odnosno korekcija. Značajan dio korekciju upućen je i ispred Grada, te sada slijedi postupak usklađivanja svih u jedno društvo koje će imati prvenstveno društveni ugovor i upravljanje onakvo koje bi zadovoljilo sve te čimbenike. U okviru toga najavljuje i konzultacije, prvenstveno pripadnika svih političkih stranaka koje su u Gradskom vijeću Grada Ivanić-Grada, koji bi se u slijedećih5-6 dana sastali na radnom sastanku na kojem će biti i predstavnici Hrvatskih voda i županijske tvrtke, te će probati zajednički svi skupa usuglasiti svoje stavove o samom društvenom ugovoru, te izmjene i dopune koje bi trebale biti u njega unesene da bude prihvatljiv prvenstveno za Grad, a pretpostavlja da će takve primjedbe uputiti i drugi te će se u konačnici doći do dokumenta koji će omogućiti objedinjavanje svih tih tvrtki u jedno poduzeće koje bi upravljalo cijelim sustavom vodoopskrbe i odvodnje na području istočnog dijela Županije. Predviđena je zajednička sjednica Gradskog vijeća Grada Ivanić-Grada te općinskih vijeća Kloštar Ivanić i Križ na kojoj bi se takav jedan usklađeni dokument trebao usvojiti i kojim bi se trebalo krenuti u objedinjavanje svih tih poduzeća.

Gradsko vijeće primilo je na znanje Informaciju o postupku formiranja jedinstvenog javnog isporučitelja vodne usluge, odnosno udruživanje postojećih trgovačkih društava obuhvaćenih projektom „Regionalni vodoopskrbni sustav Zagrebačke županije – Zagreb istok”.

1. **TOČKA**

Gđa. Tihana Vuković Počuč – predmetni Zaključak potrebno je donijeti iz razloga što je potrebno u slučaju da se usuglasi taj društveni ugovor u korist Grada Ivanić-Grada i u slučaju da se krene u zaključivanje mora postojati formalno pravno pokriven način održavanja sjednice, glasovanje, te je zbog toga pripremljen ovaj Zaključak kako bi se to održalo na jednoj zajedničkoj sjednici, naravno nakon konzultacija i nakon što bude pripremljen taj prijedlog društvenog ugovora.

Prije pristupanja glasovanju utvrđeno je da je na sjednici Gradskog vijeća prisutno 14 vijećnika.

Provedenim glasovanjem konstatirano je da je jednoglasno donesen sljedeći

**ZAKLJUČAK**

**O UTVRĐIVANJU PRAVILA RADA I POSTUPANJA ČLANOVA GRADSKOG VIJEĆA GRADA IVANIĆ-GRADA, OPĆINSKOG VIJEĆA OPĆINE KRIŽ I OPĆINSKOG VIJEĆA OPĆINE KLOŠTAR IVANIĆ**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**TOČKA – RAZNO**

g. Željko Brezovečki – navodi da se javio za riječ pod točkom Razno iz jednog jedinstvenog razloga, a rekao bi ga ispred Kluba vijećnika HDZ-a, HSS-a, HČSP-a i HSP Ante Starčević – izražava negodovanje zbog odlaska sa vijeća za vrijeme sjednice, a isto tako i dolazak, nedolazak na same sjednice. Uzastopno kolege iz oporbe spočitavaju o nekim stvarima, a i danas je g. Malec otišao nakon 6. Točke, i gđa. Maja Holub iz SDP-a, a o gospodinu Borisu Kovačiću da ne govori da ga više nema nego što je. Predlaže da se to kroz evidenciju vidi tko odlazi prije, a tko ne. Predlaže da se, ako se ikako može, u slijedećem pravilniku vijeća kada se bude izrađivao da se uvede stavka da jednostavno onaj tko nije nazočan da ne dobiva određena sredstva koja ga pripadaju kao za ove redovite vijećnike

Sjednica Gradskog vijeća Grada Ivanić-Grada dovršena je u 20:00 sati.

Zapisnik sastavila PREDSJEDNIK GRADSKOG VIJEĆA

Nikolina Mužević Željko Pongrac